[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.2.2009

COM(2009) 32 τελικό

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 2 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2009

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή

(υποβάλλεται από την Επιτροπή)

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 2ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2009

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑΤμήμα III - Επιτροπή

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας, και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 177,

- τον κανονισμό (EΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[1], όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 1525/2007[2] του Συμβουλίου, και ιδίως το άρθρο 37,

Η Ευρωπαϊκή Επιτροπή με το παρόν υποβάλλει στην αρμόδια για τον προϋπολογισμό αρχή το προσχέδιο του διορθωτικού προϋπολογισμού αριθ. 2 στον προϋπολογισμό του 2009.

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. SESAR 4

3. Ευρωπαϊκό Κέντρο Πρόληψης και Ελέγχου Νόσων (ECDC) 5

4. Ευρωπαϊκός Οργανισμός Σιδηροδρόμων (ΕΟΣ) 6

5. Τροποποίηση των παρατηρήσεων του προϋπολογισμού 7

5.1. Επιχειρησιακές υπηρεσίες GMES 7

5.2. Επισιτιστική διευκόλυνση 7

ΑΛΛΑΓΕΣ ΣΤΗΝ ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ

Οι αλλαγές στην κατάσταση δαπανών ανά τμήμα διαβιβάζονται χωριστά μέσω του συστήματος SEI-BUD. Για λόγους ενημέρωσης, η απόδοση στην αγγλική γλώσσα των αλλαγών στην κατάσταση δαπανών ανά τμήμα επισυνάπτεται με τη μορφή δημοσιονομικού παραρτήματος.

1. Εισαγωγή

Το προσχέδιο διορθωτικού προϋπολογισμού (ΠΣΔΠ) αριθ. 2 για το έτος 2009 καλύπτει τα ακόλουθα στοιχεία:

- την εισαγωγή του πίνακα προσωπικού της κοινής επιχείρησης SESAR στον κοινοτικό προϋπολογισμό σύμφωνα με την τροποποίηση του κανονισμού (ΕΚ) 219/2007[3],

- τροποποιήσεις του πίνακα προσωπικού του Ευρωπαϊκού Κέντρου Πρόληψης και Ελέγχου Νόσων (ECDC), σύμφωνα με τον προϋπολογισμό 2009,

- τροποποιήσεις του πίνακα προσωπικού του Ευρωπαϊκού Οργανισμού Σιδηροδρόμων (ΕΟΣ),

- τροποποιήσεις στις παρατηρήσεις του προϋπολογισμού.

Το ΠΣΔΠ 2/2009 δεν έχει δημοσιονομικές συνέπειες.

2. SESAR

Η κοινή επιχείρηση SESAR (SJU) για την ανάπτυξη του ευρωπαϊκού συστήματος νέας γενιάς για τη διαχείριση της εναέριας κυκλοφορίας δημιουργήθηκε στις 27 Φεβρουαρίου 2007 (κανονισμός (ΕΚ) 219/2007 του Συμβουλίου) βάσει του άρθρου 171 της συνθήκης. Ωστόσο, η έλλειψη σαφούς ορισμού του νομικού καθεστώτος των κοινών επιχειρήσεων δημιούργησε πολλά προβλήματα στη διαμόρφωση της νομικής και διοικητικής της δομής. Πράγματι, επί του παρόντος, μολονότι η κοινή επιχείρηση SESAR και το προσωπικό της υπάγονται στο βελγικό δίκαιο, η κοινή επιχείρηση διέπεται από κανονισμό του Συμβουλίου βάσει του οποίου έχει ιδρυθεί.

Με την έναρξη του 7ου προγράμματος-πλαισίου ΕΤΑ, τα θεσμικά όργανα της ΕΕ θέσπισαν νέα προσέγγιση για τη δημιουργία κοινών επιχειρήσεων. Η προσέγγιση αυτή χαρακτηρίζεται από το γεγονός ότι οι κοινές επιχειρήσεις αναγνωρίζονται ως «κοινοτικοί φορείς» οι οποίοι απολαύουν των προνομίων και ασυλιών της Ευρωπαϊκής Κοινότητας. Κατά συνέπεια, το προσωπικό των φορέων αυτών υπάγεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το πρωτόκολλο περί των προνομίων και ασυλιών εφαρμόζεται στους φορείς αυτούς και στο προσωπικό τους. Η προσέγγιση αυτή εφαρμόστηκε για πρώτη φορά για τη δημιουργία πέντε νέων κοινών επιχειρήσεων το 2008 (των κοινών τεχνολογικών πρωτοβουλιών CLEAN SKY, ENIAC, IMI, ARTEMIS και FCH).

Η κοινή επιχείρηση SESAR δημιουργήθηκε έναν χρόνο πριν, στο πλαίσιο της ίδιας νομικής βάσης όπως οι νέες κοινές επιχειρήσεις. Για να εξασφαλιστεί συνοχή στην κοινοτική προσέγγιση κατά τη δημιουργία των φορέων αυτών, το νομικό καθεστώς της κοινής επιχείρησης SESAR θα τροποποιηθεί και θα ευθυγραμμιστεί με αυτό των άλλων κοινών επιχειρήσεων.

Για τον λόγο αυτό η Επιτροπή πρότεινε την τροποποίηση του κανονισμού (ΕΚ) 219/2007. Μια από τις συνέπειες της τροποποίησης αυτής είναι ότι τα μέλη του προσωπικού της κοινής επιχείρησης SESAR θα υπάγονται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων ως έκτακτοι ή συμβασιούχοι υπάλληλοι. Κατά συνέπεια, ο πίνακας προσωπικού της κοινής επιχείρησης SESAR θα πρέπει να συμπεριληφθεί στον κοινοτικό προϋπολογισμό. Ο κανονισμός (ΕΚ) 1361/2008 του Συμβουλίου για την τροποποίηση του κανονισμού (ΕΚ) 219/2007 εγκρίθηκε στις 16 Δεκεμβρίου 2008[4] και τέθηκε σε ισχύ την 1η Ιανουαρίου 2009.

Η κοινή επιχείρηση SESAR έχει ήδη τεθεί σε λειτουργία και έχει ήδη προσλάβει μέρος του προσωπικού της. Για να εξασφαλιστεί η συνέχεια στις δραστηριότητες της κοινής επιχείρησης SESAR, είναι σημαντικό να γίνει ομαλά η μεταφορά του υφιστάμενου προσωπικού της βάσει του κανονισμού υπηρεσιακής κατάστασης των ΕΚ και να ολοκληρωθεί η διαδικασία προσλήψεων εντός του 2009. Κατά συνέπεια, ο πίνακας προσωπικού της κοινής επιχείρησης SESAR πρέπει να συμπεριληφθεί στον κοινοτικό προϋπολογισμό από την αρχή του οικονομικού έτους 2009.

Ο πίνακας προσωπικού περιλαμβάνεται στο δημοσιονομικό παράρτημα.

3. Ευρωπαϊκό Κέντρο Πρόληψης και Ελέγχου Νόσων (ECDC)

Το Ευρωπαϊκό Κέντρο Πρόληψης και Ελέγχου Νόσων (ECDC) είναι ένας αποκεντρωμένος οργανισμός «1ου πυλώνα» στον οποίο έχει ανατεθεί το καθήκον παρακολούθησης, εκτίμησης και γνωστοποίησης των απειλών για την ανθρώπινη υγεία από μεταδοτικά νοσήματα. Το παρόν προσχέδιο διορθωτικού προϋπολογισμού αιτιολογείται από την ανάγκη να τροποποιηθεί ο πίνακας προσωπικού του ECDC σύμφωνα με τις αποφάσεις που έλαβε η αρμόδια για τον προϋπολογισμό αρχή στο πλαίσιο του προϋπολογισμού 2009.

Το ECDC διαθέτει σήμερα τις βασικές οργανωτικές δομές και ικανότητες που απαιτούνται για τους συγκεκριμένους τομείς δραστηριότητας. Επίσης, διαθέτει σύστημα επιδημιολογικής επιτήρησης, τα απαιτούμενα μέσα ετοιμότητας και αντίδρασης, την ικανότητα να ανταποκρίνεται σε αιτήματα επιστημονικών συμβουλών και εκτιμήσεων κινδύνου, καθώς και την ικανότητα να παράσχει επιδημιολογική κατάρτιση και να εφαρμόζει κατάλληλη πολιτική επικοινωνίας στον τομέα της υγείας. Ωστόσο, το ECDC εξακολουθεί να βρίσκεται σε αρχικό στάδιο ανάπτυξης. Μολονότι οι βασικές υπηρεσίες που παρέχει είναι χρήσιμες, δεν ανταποκρίνονται στο σύνολο των αναγκών και των προσδοκιών των ενδιαφερομένων μερών.

Μια εξωτερική αξιολόγηση επιβεβαίωσε πρόσφατα ότι το ECDC έχει καταφέρει να επιβληθεί ως κέντρο επιστημονικής αριστείας και ότι προσφέρει προστιθέμενη αξία στην πρόληψη και στον έλεγχο των μεταδοτικών νοσημάτων, αλλά η έκθεση αξιολόγησης συνιστά να παγιωθούν και να εντατικοποιηθούν οι δραστηριότητες του ECDC στον τομέα των μεταδοτικών νοσημάτων.

Η Επιτροπή συμμερίζεται τα συμπεράσματα της έκθεσης εξωτερικής αξιολόγησης. Αν δεν γίνουν περαιτέρω επενδύσεις, το ECDC δεν θα μπορέσει να εκπληρώσει πλήρως την παρούσα αποστολή του, δηλαδή την ενίσχυση της άμυνας της Ευρώπης κατά των λοιμωδών νοσημάτων. Παράλληλα με την προσέγγιση αυτή, στις 13 Νοεμβρίου 2008, η Επιτροπή εξέδωσε ανακοίνωση στο Ευρωπαϊκό Κοινοβούλιο και στο Συμβούλιο σχετικά με τις προγραμματισμένες δραστηριότητες και τις ανάγκες πόρων του ECDC (COM/2008/741). Η ανακοίνωση αυτή επικαιροποίησε το αρχικό δημοσιονομικό δελτίο που εγκρίθηκε το 2003 (όταν ιδρύθηκε το ECDC) με βάση τα επιτεύγματά του κατά τα τρία πρώτα έτη λειτουργίας του, καθώς και τα αποτελέσματα της εξωτερικής αξιολόγησης. Πρέπει να επισημανθεί ότι οι δημοσιονομικοί πόροι που προβλέπονται στο πολυετές δημοσιονομικό πλαίσιο 2007-2013 εξασφαλίζουν ικανοποιητική βάση στο ECDC για την υλοποίηση των προγραμματισμένων δραστηριοτήτων του.

Κατά τα τελευταία στάδια της διαδικασίας προϋπολογισμού 2009, το Ευρωπαϊκό Κοινοβούλιο ψήφισε τροπολογία για την αποδέσμευση του αποθεματικού που είχε προτείνει η Επιτροπή για τον προϋπολογισμό του ECDC στο ΠΣΠ 2009, εν αναμονή της έκδοσης της προαναφερθείσας ανακοίνωσης. Ωστόσο, η τροπολογία αυτή δεν αφορούσε την επικαιροποίηση του πίνακα προσωπικού του ECDC που απαιτείται για την προσαρμογή του στη νέα προβλεπόμενη δομή του κέντρου, όπως περιγράφεται στην ανακοίνωση της Επιτροπής της 13ης Νοεμβρίου και περιλαμβάνεται στις εγκεκριμένες πιστώσεις του προϋπολογισμού για το 2009.

Συνεπώς, η Επιτροπή πρέπει να υποβάλει διορθωτικό προϋπολογισμό που να περιλαμβάνει τις απαιτούμενες τροποποιήσεις του πίνακα προσωπικού του ECDC, ώστε να υπάρξει συνοχή με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο της 13ης Νοεμβρίου και τις εγκεκριμένες πιστώσεις του προϋπολογισμού για το 2009.

Ο προτεινόμενος πίνακας προσωπικού συνεπάγεται τη χορήγηση άλλων 40 θέσεων έκτακτων υπαλλήλων. Ο πλήρης πίνακας προσωπικού περιλαμβάνεται στο δημοσιονομικό παράρτημα. Η κατανομή των θέσεων ανά τομέα στόχο έχει ως εξής:

Στόχος | Τίτλος | Νέες θέσεις για το 2009 | Σύνολο θέσεων έκτακτων υπαλλήλων μέχρι το τέλος του 2009 |

1 | Ανά είδος ασθένειας | 9 | 27 |

2 | Επιδημιολογική επιτήρηση | 6 | 28 |

3 | Επιστημονικές συμβουλές | 6 | 23 |

4 | Ετοιμότητα και αντίδραση | 5 | 19 |

5 | Κατάρτιση | 1 | 7 |

6 | Ανακοινώσεις για θέματα υγείας | 6 | 21 |

7 | Εταιρικές σχέσεις | 1 | 5 |

Ενδοϋπηρεσιακός | Διακυβέρνηση, διαχείριση | 1 | 9 |

Ενδοϋπηρεσιακός | Διοικητικές υπηρεσίες | 5 | 31 |

Σύνολο | 40 | 170 |

4. Ευρωπαϊκός Οργανισμός Σιδηροδρόμων (ΕΟΣ)

Ο πίνακας προσωπικού για το 2009 όπως εγκρίθηκε στο πλαίσιο του κοινοτικού προϋπολογισμού δεν αντανακλά πλήρως τις ανάγκες του οργανισμού όπως προκύπτουν από τη διεύρυνση των αρμοδιοτήτων του βάσει του κανονισμού (ΕΚ) αριθ. 1335/2008 της 16ης Δεκεμβρίου 2008[5] και της πολιτικής για τη διαχείριση των ανθρώπινων πόρων κα ιδίως την εξέλιξη των σταδιοδρομιών (όπως προβλέπεται στο πολυετές σχέδιο πολιτικής προσωπικού του οργανισμού για την περίοδο 2009 – 2011). Συνεπώς, ο πίνακας προσωπικού του ΕΟΣ πρέπει να τροποποιηθεί:

- ο προηγούμενος πίνακας προσωπικού προέβλεπε μια θέση AD15 για τον εκτελεστικό διευθυντή. Η θέση αυτή διαγράφθηκε κατά λάθος από τον πίνακα προσωπικού στον προϋπολογισμό του 2009, και τώρα πρέπει να εγγραφεί εκ νέου,

- πρέπει να δημιουργηθούν τρεις συμπληρωματικές θέσεις AST, με αντίστοιχη κατάργηση τριών θέσεων AD, ώστε να εξασφαλιστεί κατάλληλο επίπεδο διοικητικής στήριξης για τις επιχειρησιακές δραστηριότητες του οργανισμού.

Ο πλήρης πίνακας προσωπικού, ο οποίος περιέχει όλες τις τεχνικές προσαρμογές, περιλαμβάνεται στο δημοσιονομικό παράρτημα. Δεν έχει τροποποιηθεί ο συνολικός αριθμός των εγκεκριμένων θέσεων για τον οργανισμό και οι προτεινόμενες προσαρμογές δεν συνεπάγονται αίτηση συμπληρωματικών πιστώσεων.

5. Τροποποίηση των παρατηρήσεων του προϋπολογισμού

5.1. Επιχειρησιακές υπηρεσίες GMES

Το 2008, η προπαρασκευαστική ενέργεια – «Επιχειρησιακές υπηρεσίες GMES» (Παγκόσμια Παρακολούθηση του Περιβάλλοντος και της Ασφάλειας, άρθρο 02 02 11 του προϋπολογισμού) εκτελέστηκε με επιτυχία με την ολοκλήρωση του διαγωνισμού στον τομέα των υπηρεσιών παρέμβασης και στη συνέχεια με την ανάληψη των απαιτούμενων πιστώσεων του προϋπολογισμού. Το επόμενο στάδιο της ενέργειας αυτής, το 2009, θα είναι η δημιουργία υπηρεσίας δεδομένων αναφοράς σε συνεργασία με τους υφιστάμενους φορείς παροχής δεδομένων, δηλαδή τους εθνικούς οργανισμούς χαρτογράφησης. Ωστόσο, η παρατήρηση του προϋπολογισμού πρέπει να τροποποιηθεί ανάλογα (βλ. αναθεωρημένη παρατήρηση στο δημοσιονομικό παράρτημα).

5.2. Επισιτιστική διευκόλυνση

Με βάση τη συμφωνία για τη θέσπιση διευκόλυνσης για την ταχεία αντιμετώπιση των διογκούμενων τιμών των τροφίμων στις αναπτυσσόμενες χώρες που συνάφθηκε μεταξύ της Ευρωπαϊκής Επιτροπής, του Ευρωπαϊκού Συμβουλίου και του Ευρωπαϊκού Κοινοβουλίου, η επιλεξιμότητα για χρηματοδότηση πρέπει να επεκταθεί σε οντότητες όπως μη κυβερνητικούς οργανισμούς (ΜΚΟ) και μη κρατικούς φορείς. Κατά συνέπεια, οι μέθοδοι εφαρμογής, οι οποίες αρχικά στηρίζονταν αποκλειστικά και μόνο σε εταιρικές σχέσεις με διεθνείς και περιφερειακούς οργανισμούς, πρέπει να προσαρμοστούν κατάλληλα. Η επέκταση των μεθόδων εφαρμογής στις ΜΚΟ και στους μη κρατικούς φορείς θα υποχρεώσει κυρίως την Επιτροπή να εξασφαλίσει στενότερη και μεγαλύτερης εντάσεως επιτόπια εργασία παρακολούθησης. Για να καταστεί δυνατή η πρόσληψη στις αντιπροσωπείες εξωτερικού προσωπικού χρηματοδοτούμενου από τη γραμμή του προϋπολογισμού 21 01 04 05 Διευκόλυνση για την ταχεία αντιμετώπιση των διογκούμενων τιμών των τροφίμων στις αναπτυσσόμενες χώρες — Δαπάνες για τη διοικητική διαχείριση, η Επιτροπή προτείνει να τροποποιηθεί ανάλογα η παρατήρηση του προϋπολογισμού, χωρίς να τροποποιηθούν τα ποσά που έχουν ήδη εγκριθεί από την αρμόδια για τον προϋπολογισμό αρχή στον τομέα της διοικητικής διαχείρισης.

[1] EE L 248 της 16.9.2002, σ. 1.

[2] ΕΕ L 343 της 27.12.2007, σ. 9.

[3] ΕΕ L 64, της 2.3.2007, σ. 1.

[4] ΕΕ L 352, της 31.12.2008, σ. 12.

[5] ΕΕ L 354 της 31.12.2008, σ. 51.